dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt stabbilit permezz tal-Ftehim ta’ Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra, fir-rigward tal-adozzjoni ta’ deċiżjonijiet dwar ir-Regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati u l-gruppi ta’ ħidma

MEMORANDUM TA’ SPJEGAZZJONI

1.Is-Suġġett tal-Proposta

Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit permezz tal-Ftehim ta’ Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u n-New Zealand, min-naħa l-oħra.

2.Kuntest tal-proposta

2.1.Il-Ftehim ta' Sħubija dwar ir-Relazzjonijiet u l-Kooperazzjoni bejn l-UE u New Zealand

Il-Ftehim ta’ Sħubija dwar ir-Relazzjonijiet u l-Kooperazzjoni bejn l-Unjoni Ewropea u l-Istati Membri tagħha, minn naħa waħda, u New Zealand, min-naħa l-oħra (“il-Ftehim”) għandu l-għan li jistabbilixxi sħubija msaħħa bejn l-UE u l-Istati Membri tagħha u New Zealand u li japprofondixxi u jsaħħaħ il-kooperazzjoni fir-rigward ta’ kwistjonijiet ta’ interess reċiproku, jirrefletti valuri kondiviżi u prinċipji komuni, inkluż permezz tal-intensifikazzjoni tad-djalogu f’livell għoli. Il-Ftehim se joħloq qafas koerenti u legalment vinkolanti għar-relazzjonijet tal-UE ma' New Zealand. Parti mill-Ftehim tiġi applikata proviżorjament mill-12 ta’ Jannar 2017.

2.2.Il-Kumitat Konġunt

Il-Kumitat Konġunt huwa stabbilit mill-Artikolu 53 tal-Ftehim. Il-kompiti prinċipali tiegħu huma li jiffaċilita l-implimentazzjoni u javvanza l-għanijiet ġenerali tal-Ftehim, kif ukoll iżomm il-koerenza ġenerali fir-relazzjonijiet bejn l-UE u New Zealand. Funzjonijiet oħra tal-Kumitat Konġunt jinkludu: li jimmonitorja l-iżvilupp tar-relazzjonijiet bejn l-UE u New Zealand; li jaqsam l-opinjonijiet u jagħmel suġġerimenti dwar kwistjonijiet ta’ interess komuni; li jagħmel sforz biex isolvi t-tilwimiet li jistgħu jinqalgħu fl-oqsma koperti b’dan il-Ftehim.

Il-Kumitat Konġunt għandu jagħmel rakkomandazzjonijiet u jadotta deċiżjonijiet, fejn xieraq, biex jagħti effett lill-aspetti speċifiċi ta’ dan il-Ftehim. Il-Kumitat Konġunt jopera b’kunsens u jiltaqa’ f’livell ta’ uffiċjali għolja. Il-Kumitat Konġunt għandu jadotta r-regoli ta’ proċedura tiegħu. Huwa jista' jistabbilixxi sottokumitati u gruppi ta' ħidma biex jittrattaw kwistjonijiet speċifiċi.

2.3.L-att previst tal-Kumitat Konġunt

Waqt l-ewwel laqgħa tiegħu, il-Kumitat Konġunt għandu jadotta deċiżjonijiet rigward l-adozzjoni tar-Regoli ta’ proċedura tal-Kumitat Konġunt u t-termini ta’ referenza tas-sottokumitati u l-gruppi ta’ ħidma (“l-atti previsti”).

L-għan tal-atti previsti huwa li jadottaw, skont l-Artikolu 53(4) tal-Ftehim, ir-Regoli ta’ proċedura li huma l-bażi tal-organizzazzjoni tal-Kumitat Konġunt u t-termini ta’ referenza tas-sottokumitati u l-gruppi ta’ ħidma biex jippermettu l-implimentazzjoni tal-Ftehim.

3.Il-pożizzjoni li għandha tiġi adottata f’isem l-Unjoni

Il-pożizzjoni li għandha tiġi adottata f’isem l-Unjoni għandha timmira lejn l-adozzjoni tar-Regoli ta’ proċedura tal-Kumitat Konġunt bejn l-UE u New Zealand u t-termini ta’ referenza tas-sottokumitati u l-gruppi ta’ ħidma. Il-pożizzjoni għandha tkun ibbażata fuq l-abbozz ta’ deċiżjoni tal-Kumitat Konġunt.

4.Bażi ġuridika

4.1.Bażi ġuridika proċedurali

4.1.1.Prinċipji

L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola s-sede inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li "jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni".